Byrettens kendelse om udlevering af effekter og om udlæg er ophævet og anmodning om fri proces er afslået
Ret: Østre Landsret (2. instans)
Faggruppe: Civilsag — Visse kæresager
Sagsemner: Fogedret;
Retspleje og civilproces;

UDSKRIFT
AF

ØSTRE LANDSRETS RETSBOG
____________

Den 24. marts 2009 holdt Østre Landsret møde i retsbygningen, Bredgade 59, København.

Som dommere fungerede landsdommerne Taber Rasmussen, Karsten Bo Knudsen og Ma-

rianne Pedersen (kst.), førstnævnte som rettens formand.

Som protokolfører fungerede Medarbejder ved retten.

Der foretoges   

11. afd. kære nr. B-3063-08:

Kærende, tidligere Rekvirent

(advokat Helge Taggatz)

mod

Indkærede ApS, tidligere Modpart ApS

(advokat Dan Terkildsen)

Ingen var mødt eller indkaldt.

Der fremlagdes kæreskrift af 24. november 2008, hvorved advokat Helge Taggatz på veg-ne

af Kærende, tidligere Rekvirent har kæret Frederiksberg Fogedrets kendelse af 28. oktober

2008 (FS 5-11858/2008) om udlevering af effekter og om udlæg.   

Endvidere fremlagdes fogedrettens fremsendelsesbreve af 27. november, 5. og 8. december

2008 og udskrift af retsbogen indeholdende den kærede afgørelse.



- 2 -

Endelig fremlagdes brev af 4. december 2008 fra advokat Helge Taggatz samt brev af 23.

marts 2009 fra advokat Dan Terkildsen.

Det fremgår af sagen, at fogedretten den 9. juli 2008 efter indkæredes begæring udsatte

kærende af erhvervslejemålet Adresse 3, på grundlag af en restance, der med tillæg af

omkostninger blev opgjort til 7.125 kr. Det udsatte erhvervsløsøre blev taget i forvaring ved

indkæredes foranstaltning som rekvirent.

Kærende påkærede fogedrettens kendelse om udsættelse, men den 25. juli 2008 konstate-

rede Østre Landsret, at kæremålet bortfaldt, fordi kæreafgiften ikke var blevet betalt.

Den 29. august 2008 indgav kærende begæring til fogedretten om bistand til, at kærende hos

indkærede fik udleveret det løsøre, som var blevet taget i forvaring ved udsættelsen den 9.

juli 2008.

Under denne fogedsag meddelte fogedretten kærende fri proces.

For fogedretten konstateredes tvist om størrelsen af de opbevaringsomkostninger, som kæ-

rende skulle betale til indkærede for at få løsøret udleveret.

Kærende nedlagde påstand om, at effekterne skulle udleveres mod kærendes betaling af

7.620,- kr., subsidiært et af fogedretten fastsat beløb.

Indkærede tog bekræftende til genmæle over for udleveringskravet, men mod kærendes

betaling af 33.317,50 kr.

Samtidig fremsatte indkærede begæring om, at fogedretten foretog udlæg hos kærende for

dette beløb med tillæg af sagsomkostninger.

Ved fogedrettens kendelse af 28. oktober 2008 tilpligtedes indkærede at udlevere det på-

gældende løsøre mod kærendes betaling af 26.192,- kr. Endvidere blev der foretaget udlæg i

effekterne for et beløb, der efter sagens genoptagelse den 29. oktober 2008 blev fastsat til

7.435,- kr.



- 3 -

Denne kendelse er påkæret med påstand om, at ”De i sagens bilag A opregnede effekter

udleveres til kærende mod betaling af kr. 7.620,00 kr., subsidiært et af landsretten fastsat

beløb, som er mindre end 26.192,00 kr.”

Kærende har også for landsretten bestridt indkæredes opgørelse af opbevaringsomkostnin-

gerne, ligesom kærende har bestridt, at indkærede har afgivet et betalingspåkrav, som

umiddelbart kan tjene som grundlag for udlæg.

Endelig har kærende anmodet landsretten om fri proces.

Indkærede har gjort opmærksom på, at der løbende påløber yderligere opbevaringsudgifter

under kæremålets behandling.

Fogedretten har ved sagens fremsendelse henholdt sig til den trufne afgørelse.

De modtagne bilag var til stede.

Efter votering afsagdes sålydende

K E N D E L S E :

Efter retsplejelovens § 327, stk. 2 og 4, jf. § 500, stk. 2, har landsretten ikke adgang til at

meddele kærende fri proces, idet sagen ikke er appelleret af modparten. Kærendes anmod-

ning om fri proces kan således ikke imødekommes.

Så længe kærende ikke har betalt de omkostninger, som er forbundet med indkæredes op-

bevaring af effekterne, er indkæredes udøvelse af tilbageholdsret berettiget, og kærende har

ikke krav på udlevering af de pågældende effekter. Kærende har derfor ikke aktuelt et

besiddelseskrav, der kan gennemtvinges ved en umiddelbar fogedforretning efter retspleje-

lovens § 596, stk. 1. Hverken denne bestemmelse eller § 597, stk. 1, om indsigelser giver

fogedretten adgang til at træffe bestemmelse om størrelsen af de omtvistede opbevarings-

omkostninger og fastsætte, hvilket beløb kærende skal betale til indkærede som betingelse

for at opnå krav på udlevering af effekterne. Afgørelsen af dette spørgsmål henhører under

almindelig rettergang. Kærendes begæring om at blive indsat i besiddelsen af effekterne kan

således ikke fremmes.   



- 4 -

Der foreligger ikke et betalingspåkrav, som opfylder betingelserne i retsplejelovens   § 477

b. Indkæredes begæring om udlæg hos kærende uden sædvanligt eksekutionsfunda-ment

efter retsplejelovens § 478 kan derfor ikke fremmes.

Som følge heraf

b e s t e m m e s :

Kærendes anmodning om fri proces kan ikke imødekommes.

Den påkærede kendelse ophæves i sin helhed, ligesom begæringerne om en umiddelbar

fogedforretning og om udlæg fra henholdsvis kærende og indkærede afvises fra fogedret-

ten.

Kæreafgiften tilbagebetales til kærende.

(Sign.)